چؤل. سقاخانا، پنجه، علم و کتل اوزهرینه چکیلمیش سو قیرناسی و زنجیرله باغلانمیش بیر کاسا. سو قیرناسینین اوستو و پنجهلرین بیریسی نین آلتی – ال اوندان راحاتلیقلا کئچر قدهری دهلیکدیر.
پرده آچیلیر. صحنه بوشدور. ایلک اؤنجه بیر شئیین دوشمه سی ائشیدیلیر، آرخاسیجا بیر کیشینین اوجادان گولمهسی. نئچه آن سونرا بیر کیشی آرخاسیندان موغایات اولاراق صحنهیه گیریر، ساغ الینه بؤیوک بیر قیچی آلمیش، قالین و قیسسا بیر ایپ ده سول الینده. دایانیب گولور و قیچینی سسلندیریر و هاوادا ترپه دیر و نئچه آددیم ایرهلی گلیر. بیر پینتی و یورغون کیشی گیریر و سوسوزلوقدان لهله وورور. بر کبیر ایپی آیاغینا باغلامیشلار. چتیتلیکله اؤزونو قاباغا چکیر، اللرین اوزالدیب التماس ائدهرک قیچینی بیرینجی کیشیدن آلماق ایستهییر. بیرینجی کیشی ایرهلی گلیر و قیچینی سسلندیریر و دایانیر. نئچه تیکه ایپدن قایچیلیر و گولور. ایکینجی کیشی بیردن آتیلیر بلکه قیچینی بیرینجی کیشینین الیندن قاپسین. ایپی دالدان چکیرلر، ایکینجی کیشی یئره ییخیلیر. بیرینجی کیشی اوجادان گولوب دایانیر و تاماشا ائدیر. ایکینجی کیشی اللرین اوزالدیب یالواریر و قیچینی ایستیر. بیرینجی کیشی قیچینی سسلندیریر و سقاخانانی گؤستهریر. ایکینجی کیشی قالخیر، یئنه اؤزونو ایرهلی سورور. ایپ، آیاغینی یارالاییبدیر. بیرینجی کیشی قیچی ایله ایپی تیکه – تیکه ائدیر و یئره تؤکور و قیچینی گؤیه آتیر. ایکینجی کیشی آتیلیر قیچینی توتسون. ایپی چکیرلر، کیشی یئره دهییر. بیرینجی کیشی قیچینی یئره آتیر و برکدن گولور.
ایکینجی کیشی یئرده سورونور و الینی اوزالدیر بلکه قیچینی گؤتورسون. بیرینجی کیشی آیاغی ایله قیچینی ایرهلی ایتهلهییر و برکدن گولور و تاماشا اوچون دایانیر. ایکینجی کیشی یئرده سورونور و بیردن آتیلیر قیچینی گؤتورسون. بیرینجی کیشی یئنه آیاغی ایله قیچینی قاباغا ایتهلیر و گولور. ایکینجی کیشی ائله او جور یئرده قالیب بیرینجی کیشینی سوزور. بیرینجی کیشی قاباغا گئدیر و قیچینی گؤتوروب ایکینجی کیشییه گؤستهریر. ایکینجی کیشی باخیر آنجاق ترپنمیر. بیرینجی کیشی ایپدن بیر تیکهنی قیچیلیر و مهربان قیافه ایله، قیچی و سقاخانانی ایکینجی کیشییه گؤستهریر. ایکینجی کیشی یئرده سورونور. سقاخانایا یاخینلاشیر. بیرینجی کیشی قیچینی گؤیه آتیر. قیچی ایکینجی کیشینین الینین یانیما دوشور. بیرینجی کیشی بیردن ترپهنیر بلکه قیچینی قاپسین. ایکینجی کیشی اؤزونو قیچی نین اوستونه آتیر. بیرینجی کیشی اوجادان گولور. ایکینجی کیشی قورخاراق قیچینی گؤتورور و قانلی ایپی قئیچینین آغزینا قویوب سیخیر. بیردن قئیچی ایکی تیکه اولور. ایکینجی کیشی اومودسوز قورخوسوندان یئره یاتیر. بیرینجی کیشی اوجادان گولور و یئره دوشموش ایکینجی کیشییه تاماشا ائدیر. سونرا کاسانی گؤتوروب، سو قیرناسینی آچیر. کاسا سقاخانانین سون دامجیلاریلا دولور. سقاخانانین داها سویو یوخدور. بیرینجی کیشی کاسا ایله ایکینجی کیشینی تاماشا ائدیر. ایکینجی کیشی یاریمچیق قالخیر و سویا باخیر. بیرینجی کیشی وامجا، لذت دویاراق، ایکینجی کیشییه موغایات باخاراق سویو دوداقلارینا یاخینلاشدیریر، بیر قورتوم ایچیر و قالانینی ایکینجی کیشی یه ساری آپاریر. ایکینجی کیشی سویا باخیب دوداقلارینی ایرهلی آپاریر. بیرینجی کیشی کاسانی ایکینجی کیشینین آغزینا یاخینلاشدیریر و بیردن سویون قالانینی یئره سهپیر و برکدن گولور و کاسانی سقاخانانین اوستونه قویور.
ایکینجی کیشی یئرده اوزالانیر و اوزونو یاش قوملارین اوستونه قویور و اللریله آیاغینی ایکی طرفه آچیر. بیرینجی کیشی، ایکینجی کیشینی سورور. سقاخانانین آلتینداکی باجادان – دهلیکدن بیر ال چیخیر و بؤیوک بیر قئیچینی چیخاریر. بیرینجی کیشی قیچینی آلیر. ال گؤرونمز اولور. بیرینجی کیشی ایرهلی گلیر و ایکینجی کیشینین یاخینلیغیندا اوتوروب قیچینی سسلندیریر. بیرینجی کیشی باشینی قالدیریر و باخیر. یئنه باشینی یئره قویور. بیرینجی کیشی قئیچینی سسلندیریر . ایکینجی کیشی اعتنا ائتمیر. بیرینجی کیشی قئیچینی ایکینجی کیشی یه اوزالدیر. ایکینجی کیشی ایکی اورهکلی و شوبههلی قئیچی ایله بیرینجی کیشی یه باخیر. سونرا یاواش – یاواش الینی اوزالدیر. بیرینجی کیشی قئیچینی ایکینجی کیشی نین قاباغینا قویور. ایکینجی کیشی قالخیب اوتورور، قیچی ایله بیرینجی کیشینی سوزور. بیرینجی کیشی گولوب سقاخانایا ساری گئدیر. ایکینجی کیشی اوتوروب تله سیک ایپی قئیچینین آغزینا وئریب ایپی کسیر، ایپین کسیلمهسی سانکی اینانیلماییب. ایپین باشینا باخیر و آیاغینی ترپهدیر. بیرینجی کیشی اوجادان گولور. ایکینجی کیشی قالخیر. باخیشی بیرینجی کیشی ایله سقاخانا آراسیندا دولانیر. بیرینجی کیشی گولور. ایکینجی کیشی سقاخانایا یاخینلاشیر و سونرا سانکی پئشمان اولموش، ایکی کؤنوللو قاییدیب یئنه بیرینجی کیشییه باخیر. بیرینجی کیشی گولور. ایکینجی کیشی بیردن قاچیر. سقاخانانین دهلیگیندن بیر ال چیخیر و توپانجانی بیرینجی کیشییه وئریر، بیرینجی کیشی توپانجانی الینه آغیر – یونگول ائدهرک، نیشانلاییر و ماشانی چکیر و ایکینجی کیشینیوورور. ایکینجی کیشینین لئشی یئره دوشور. بیرینجی کیشی توپانجانی آتیر یئره و گولمهیه دوشور، گولمهلر اوزوندور، گؤزلر یاشینان دولور، اوتورور سقاخانانین آیاغیندا، توتغون بیر حال ایله گؤز یاشلارین سیلیر و فیکره دالیر.
***
azb_Arab azb_Arab azb_Arab azb_Arab unk